A Bizottság 1184/91/EGK rendelete

(1991. május 6.)

a portugál gabonatermelők támogatási rendszerének alkalmazására vonatkozó részletes szabályok megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a gabonafélék és a rizs piacának közös szervezésére vonatkozó átmeneti intézkedések Portugáliában történő bevezetéséről szóló, 1990. december 11-i 3653/90/EGK tanácsi rendeletre [1] és különösen annak 10. cikkére,

mivel a 3653/90/EGK rendelet támogatást vezet be egyes olyan gabonafélék termelői számára, amelyeket a termelő piacra vitt vagy valamely intervenciós hivatalnak eladott; mivel meg kell határozni a piacon való értékesítés fogalmát;

mivel a támogatási rendszer megfelelő működése érdekében a tagállamoknak ellenőrzéseket kell végezniük annak biztosítása érdekében, hogy a támogatásnyújtás a meghatározott feltételekkel összhangban történik; mivel a támogatási kérelmeknek ezért az elvégzendő ellenőrzésekhez szükséges minimális adatokat tartalmazniuk kell;

mivel a hatékony alkalmazás biztosítása érdekében rendelkezni kell a benyújtott kérelmek pontosságának szúrópróbaszerű helyszíni ellenőrzéséről; mivel ezeket az ellenőrzéseket a reprezentativitás szempontjából elegendő számú támogatási kérelemnél kell elvégezni;

mivel jogosulatlan kifizetés esetén rendelkezni kell a támogatás visszafizettetéséről, és a valótlan tartalmú nyilatkozatoknál a megfelelő szankciókról;

mivel a támogatási rendszer megfelelő működése érdekében rendelkezni kell a támogatási kérelmekben megadott adatok számítógépes feldolgozásáról;

mivel az e rendeletben foglalt intézkedések összhangban vannak a Gabonapiaci Irányítóbizottság véleményével,

ELFOGADTA EZT A RENDELETET:

1. cikk

A 3653/90/EGK rendelet 3. cikkében említett támogatást a portugál gabonatermelők számára az e rendeletben megállapított szabályokkal összhangban kell biztosítani.

2. cikk

(1) A támogatást a termelő gazdaságában betakarított, a 2727/75/EGK tanácsi rendelet [2] 1. cikkének a) bekezdésében említett azon gabonamennyiségek után kell kifizetni a termelőknek vagy meghatalmazott képviselőiknek, amelyek piacon való értékesítését igazolták.

(2) E rendelet alkalmazásában "piacon való értékesítés" a gabonának a begyűjtő, kereskedő és feldolgozó vállalkozások, egyéb termelők vagy valamely intervenciós hivatal részére a termelő által, szemesgabona formájában történő értékesítése.

3. cikk

(1) A portugál hatóságok a támogatást a 2. cikkben említett termelőknek vagy meghatalmazott képviselőjüknek azok kérelmére fizetik ki.

(2) A támogatási kérelmeket az egyes gabonafélék értékesítésének idősorrendi listájával, valamint az eladott mennyiségek feltüntetésével együtt az INGA-hoz kell megküldeni.

A 40 tonnánál kisebb eladott mennyiségek esetében a termelőknek minden gazdasági évre vonatkozóan egy kérelmet kell benyújtaniuk.

(3) Az adott gazdasági év utolsó kérelmét legkésőbb a következő gazdasági év július 31-ig kell benyújtani.

(4) A portugál hatóságok legkésőbb a kérelem kézhezvételének hónapját követő hónap végéig fizetik ki a támogatást.

4. cikk

(1) Az e rendeletben említett támogatási rendszer szerinti jogosultság érdekében a gabonatermelők – a kukorica- és a szemescirok-termelők kivételével – minden évben legkésőbb április 30-ig benyújtják az illetékes hatóságokhoz a termésnyilatkozatot, amely feltünteti az egyes gabonafélékkel bevetett területeket, valamint ezeknek a területeknek a kataszteri adatok vagy a területek ellenőrzéséért felelős szerv által ezzel egyenértékűnek elismert egyéb adatforrás – mint például térkép, illetve légi- vagy műholdfelvétel – alapján meghatározott helyét, amely lehetővé teszi az ellenőrző hatóságok számára a területek helyének pontos azonosítását.

Az 1991-es gabonatermésre vonatkozó nyilatkozatokat azonban legkésőbb 1991. május 31-ig kell benyújtani. A kukorica és a szemescirok esetében a termésnyilatkozat benyújtási határideje június 30.

(2) Az illetékes hatóság nyilvántartásba veszi és nyilvántartási számmal látja el a termelő nyilatkozatát.

5. cikk

A 2. cikkben említett, a gabona eladását az egyes értékesítésekre vonatkozó, dátummal ellátott, a vevő és a termelő nevét, a nyilatkozat 4. cikkben említett nyilvántartási számát, az eladott gabonafélék mennyiségét és a gabonafélék leszállításának időpontját feltüntető számla bemutatásával kell igazolni.

6. cikk

Az 5. cikkben említett vevőknek az illetékes nemzeti hatóságok rendelkezésére kell bocsátaniuk különösen a következőket tartalmazó számlákat:

a) a gabonát számukra eladó termelők vagy piaci szereplők nevét és címét;

b) a fentiekben leírtak szerint eladott gabonafajták mennyiségét és leszállításuk időpontját.

7. cikk

(1) A portugál hatóságok létrehozzák a helyszíni adminisztratív ellenőrzések rendszerét ezzel biztosítva a támogatásnyújtás feltételeinek teljesülését.

A hatóságok szúrópróbaszerű helyszíni ellenőrzéseket végeznek a benyújtott kérelmek és a 4. cikkben említett termésnyilatkozatok pontossága tekintetében.

(2) A termésnyilatkozatokra vonatkozó helyszíni ellenőrzéseket:

- a 25 hektárnál kisebb területekre vonatkozó termésnyilatkozatok legalább 5 %-a esetében,

- a 25 és 250 hektár közötti területekre vonatkozó termésnyilatkozatok legalább 20 %-a esetében, valamint

a 250 hektárnál nagyobb területre vonatkozó minden termésnyilatkozat esetében el kell végezni.

8. cikk

(1) A portugál hatóságok a támogatási kérelmekben említett vevőknél helyszíni ellenőrzéseket végeznek. El kell végezni a 6. cikkben említett számlák ellenőrzését, amelynek a támogatási kérelmek által érintett gabona mennyiségének legalább 20 %-ára és az érintett vevők legalább 10 %-ára ki kell terjednie.

Az összes helyszíni ellenőrzésről jelentést kell készíteni.

(2) A portugál hatóságok valamennyi támogatási kérelmet és az azokra vonatkozó termésnyilatkozatokat a gazdasági év végén egyeztetik. Ha ez az ellenőrzés a termelő támogatási kérelme és termelési kapacitása között ellentmondást fed fel, akkor a tagállam az érintett termelő által benyújtott valamennyi kérelem átfogó vizsgálatát elvégzi.

9. cikk

(1) Ha a támogatások kifizetésére irányuló kérelmek ellenőrzése ellentmondást fed fel, akkor a termelőt az adott gazdasági évben ki kell zárni a támogatási rendszerből.

(2) A támogatások jogosulatlan kifizetése esetén az érintett összegeket a támogatás kifizetése és a kedvezményezett általi visszafizetés között eltelt időszakra számított 15 %-os kamattal együtt vissza kell téríttetni. A visszatéríttetett összegeket a kifizető hivatalhoz kell befizetni, és le kell vonni az EMOGA Garanciarészlege által finanszírozott kiadásokból.

(3) A termésnyilatkozatok esetében Portugália megteszi a megfelelő lépéseket a valótlan nyilatkozatokra vonatkozó szankciók kiszabása érdekében. A meghozott intézkedésekről értesíti a Bizottságot.

10. cikk

Amennyiben a támogatási kérelmek szándékosan vagy súlyos gondatlanság miatt téves adatokat tartalmaznak, akkor az igénylő a következő gazdasági évre elveszíti a támogatásra való jogosultságát.

11. cikk

Portugália meghozza az e rendelet alkalmazásához – különösen az ellenőrzési intézkedések megbízhatóságának biztosítása érdekében – szükséges kiegészítő intézkedéseket. E célból a támogatási kérelmekben megadott adatokat számítógéppel dolgozza fel.

12. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1991. május 6-án.

a Bizottság részéről

Ray Mac Sharry

a Bizottság tagja

[1] HL L 362., 1990.12.27., 28. o.

[2] HL L 281., 1975.11.1., 1. o.

--------------------------------------------------